𑐳𑐶𑐳𑐾𑐬𑑀

**𑐩𑐵𑐬𑑂𑐎𑐳 𑐟𑐸𑐮𑐶𑐫𑐳 𑐳𑐶𑐳𑐾𑐬𑑀**​​(𑐮𑑂𑐫𑐵𑐚𑐶𑐣 𑐨𑐵𑐳𑐵𑐫𑑂 𑐄𑐔𑑂𑐔𑐵𑐬𑐞 ˈmaːrkʊs ˈtʊlli.ʊs ˈkɪkɛroː) (𑑓 𑐖𑐣𑐰𑐬𑐷 𑑑𑑐𑑖 𑐃𑐳𑐵𑐥𑐹𑐬𑑂𑐰 - 𑑗 𑐜𑐶𑐳𑐾𑐩𑑂𑐧𑐬 𑑔𑑓 𑐃𑐳𑐵𑐥𑐹𑐬𑑂𑐰) 𑐕𑐩𑑂𑐴 𑐬𑑀𑐩𑐣 𑐬𑐵𑐖𑐣𑐷𑐟𑐶𑐖𑑂𑐘, 𑐡𑐵𑐬𑑂𑐱𑐣𑐶𑐎, 𑐀𑐢𑐶𑐰𑐎𑑂𑐟𑐵, 𑐎𑐵𑐣𑐹𑐣 𑐬𑐵𑐖𑑂𑐫𑐰𑐶𑐡𑑂, 𑐔𑑂𑐰𑐩𑐶, 𑐏𑑃𑐮𑑂𑐴𑐵𑐣𑐵𑐩𑐶 (𑐰𑐎𑑂𑐟𑐵), 𑐰𑐶𑐖𑑂𑐘, 𑐡𑐵𑐬𑑂𑐱𑐣𑐶𑐎, 𑐰 𑐥𑑂𑐬𑐵𑐖𑑂𑐘𑐶𑐎 𑐳𑑄𑐡𑐾𑐴𑐰𑐵𑐡𑐷 𑐩𑐣𑐹 𑐏𑑋 𑐰𑐫𑑂𑐎𑐮𑑄 𑐬𑑀𑐩𑐣 𑐳𑐵𑐩𑑂𑐬𑐵𑐖𑑂𑐫𑐫𑐵 𑐥𑐮𑐶𑐳𑑂𑐠𑐵 𑐖𑐸𑐂𑐐𑐸 𑐬𑐵𑐖𑐣𑐷𑐟𑐶𑐎 𑐳𑑄𑐎𑐚𑐫𑐵 𑐂𑐮𑐫𑑂 𑐀𑐥𑑂𑐟𑐶𑐩𑐾𑐟𑐶𑐳 (Optimates) 𑐏𑐮𑑅/𑐳𑐶𑐡𑑂𑐢𑐵𑐣𑑂𑐟𑐫𑐵 𑐥𑐴𑑄 𑐮𑐶𑐣𑐵𑐡𑐶𑐮𑑋 𑐰𑐫𑑂𑐎𑐮𑑄 𑐧𑐫𑐵𑐣𑐧𑐵𑐖𑐷 (rhetoric), 𑐡𑐬𑑂𑐱𑐣 𑐰 𑐬𑐵𑐖𑐣𑐷𑐟𑐶𑐫𑐵 𑐏𑑃𑐫𑑂 𑐰𑑂𑐫𑐵𑐥𑐎 𑐐𑑂𑐬𑐣𑑂𑐠𑐟 𑐔𑑂𑐰𑐫𑐵𑐡𑐷𑐐𑐸 𑐡𑐸𑑋 𑐰𑐫𑑂𑐎𑑅𑐫𑐵𑐟 𑐬𑑀𑐩𑐫𑐵 𑐡𑐎𑐮𑐫𑑂 𑐣𑐵𑑄𑐖𑐵𑑅𑐩𑑂𑐴 𑐰𑐎𑑂𑐟𑐵 𑐰 𑐐𑐡𑑂𑐫 𑐱𑐿𑐮𑐷𑐎𑐵𑐬 𑐰 "𑐳𑐶𑐳𑐾𑐬𑑀𑐣𑐶𑐫𑐣 𑐧𑐫𑐵𑐣𑐧𑐵𑐖𑐷"(Ciceronian rhetoric)𑐫𑐵 𑐥𑐮𑐶𑐳𑑂𑐠𑐵𑐩𑐶𑐫𑐵 𑐎𑐠𑑄 𑐎𑐵𑐫𑐾𑐐𑐸 𑐫𑐵𑑋 𑐳𑐶𑐳𑐾𑐬𑑀𑐫𑐵 𑐱𑐶𑐎𑑂𑐲𑐵 𑐬𑑀𑐩 𑐰 𑐐𑑂𑐬𑐷𑐳𑐫𑑂 𑐖𑐸𑐮𑑋 𑐰𑐫𑑂𑐎𑑅 𑐬𑑀𑐩𑐣 𑐳𑐩𑐵𑐖𑐫𑐵 𑐂𑐎𑑂𑐰𑐵𑐂𑐟𑑂𑐳 (Equites) 𑐰𑐵 𑐀𑐱𑑂𑐰𑐵𑐬𑑀𑐴𑐷 𑐰𑐬𑑂𑐐𑐫𑐵 𑐕𑐐𑐹 𑐟𑑅𑐩𑑂𑐴𑐶 𑐥𑐬𑐶𑐰𑐵𑐬𑑄 𑐰𑑅𑐩𑑂𑐴 𑐏, 𑐰 𑑖𑑓 𑐃𑐳𑐵𑐥𑐹𑐬𑑂𑐰𑐫𑑂 𑐎𑐣𑑂𑐳𑐸𑐮𑐫𑐵 𑐬𑐸𑐥𑐫𑑂 𑐖𑑂𑐫𑐵 𑐫𑐵𑐣𑐵𑐡𑐶𑐮𑑋

𑐰𑐫𑑂𑐎𑐮𑑄 𑐮𑑂𑐫𑐵𑐟𑐶𑐣 𑐨𑐵𑐳𑐵𑐫𑐵 𑐥𑑂𑐬𑐵𑐔𑐷𑐣 𑐰 𑐁𑐢𑐸𑐣𑐶𑐎 𑐣𑐶𑐐𑐸𑐮𑐶𑑄 𑐎𑐵𑐮𑐏𑐞𑑂𑐜𑐫𑑂 𑐫𑐎𑑂𑐰 𑐥𑑂𑐬𑐨𑐵𑐰 𑐟𑑂𑐰𑐟𑐵𑐡𑐶𑐮𑑋 𑐰𑐫𑑂𑐎𑐮𑑄 𑐠𑑅𑐐𑐸 𑐨𑐵𑐳𑐵 𑐮𑑂𑐫𑐵𑐟𑐶𑐣𑐫𑑂 𑐔𑑂𑐰𑐫𑐵𑐡𑐶𑐮 𑐰 𑐰𑐫𑑂𑐎𑑅𑐫𑐵 𑐁𑐥𑐵𑐮𑑄 𑐔𑑂𑐰𑐏𑑃 𑐠𑑁𑑄𑐟𑐎 𑐩𑑂𑐰𑐵𑐣𑐵𑐔𑑂𑐰𑑄𑐐𑐸 𑐡𑐸𑑋 𑐰𑐫𑑂𑐎𑑅𑐫𑐵𑐟 𑐥𑑂𑐬𑐵𑐔𑐷𑐣 𑐰 𑐁𑐢𑐸𑐣𑐶𑐎 𑐣𑐶𑐐𑐸𑐮𑐶𑑄 𑐎𑐵𑐮𑐏𑐞𑑂𑐜𑐫𑐵 𑐔𑑂𑐰𑐩𑐶𑐟𑐾𑐳𑑄 𑐕𑐐𑐹 𑐴𑐾 𑐎𑐠𑑄 𑐥𑑂𑐬𑐱𑑄𑐳𑐵 𑐫𑐵𑐣𑐵𑐟𑑅𑐐𑐸 𑐡𑐸𑑋 𑐳𑐶𑐳𑐾𑐬𑑀𑑄 𑐴𑐾𑐮𑐾𑐣𑐶𑐳𑑂𑐚𑐶𑐎 𑐡𑐬𑑂𑐱𑐣𑐫𑐵 𑐩𑐹 𑐰𑐶𑐢𑐵𑐟𑐾𑐐𑐸 𑐟𑐬𑑂𑐎𑐫𑐵𑐟 𑐮𑑂𑐫𑐵𑐚𑐶𑐣𑐫𑑂 𑐨𑐵𑐫𑑂𑐴𑐶𑐮𑐵𑑅 𑐮𑑂𑐫𑐵𑐚𑐶𑐣 𑐡𑐵𑐬𑑂𑐱𑐣𑐶𑐎 𑐏𑑃𑐐𑑂𑐰𑑅𑐫𑐵 𑐕𑐐𑐹 𑐟𑑅𑐢𑑄𑐐𑐸 𑐨𑐵𑐐 𑐡𑐫𑐾𑐎𑐵𑐡𑐶𑐮𑑋 𑐠𑐠𑐾 𑐫𑐵𑐳𑐾𑑄 𑐰𑐫𑑂𑐎𑐮𑑄 𑐠𑑅𑐐𑐸 𑐨𑐵𑐳𑐵 𑐮𑑂𑐫𑐵𑐟𑐶𑐣𑐫𑐵𑐟 𑐡𑐬𑑂𑐱𑐣𑐫𑐵 𑐏𑑂𑐫𑐮𑐫𑑂 𑐟𑑅𑐩𑐶 𑐫𑐵𑐣𑐵𑐡𑐶𑐮𑑋 𑐰𑐫𑑂𑐎𑑅𑐫𑐵 𑐡𑐵𑐬𑑂𑐱𑐣𑐶𑐎 𑐨𑐵𑐫𑑂𑐴𑐶𑐮𑐵𑐫𑐵 𑐕𑐸𑑄 𑐡𑐳𑐸𑐂 𑐊𑐨𑐶𑐡𑐾𑐣𑑂𑐳𑐶𑐫𑐵 (evidentia), 𑐖𑐾𑐣𑐾𑐬𑐾𑐟𑐬 (generator), 𑐴𑑂𑐫𑐸𑐩𑐵𑐣𑐶𑐟𑐵𑐳 (humanitas), 𑐂𑐣𑑂𑐦𑐶𑐣𑐶𑐟𑐶𑐫𑑀 (infinitio), 𑐎𑑂𑐰𑐵𑐮𑐶𑐟𑐵𑐳 (qualitas), 𑐎𑑂𑐰𑐵𑐣𑑂𑐟𑐶𑐟𑐵𑐳 (quantitas) 𑐁𑐡𑐶 𑐕𑐸𑑄 𑐮𑐵𑐟𑐶𑐣 𑐨𑐵𑐳𑐵𑐫𑐵 𑐏𑑃𑐐𑑂𑐰𑑅 𑐮𑐵𑑋 𑐠𑑂𑐰 𑐳𑐎𑐮 𑐏𑑃𑐐𑑂𑐰𑑅 𑐐𑑂𑐬𑐷𑐎 𑐡𑐵𑐬𑑂𑐱𑐣𑐶𑐎 𑐏𑑃𑐐𑑂𑐰𑑅𑐫𑐵 𑐨𑐵𑐲𑐶𑐎 𑐀𑐣𑐸𑐰𑐵𑐡𑐫𑐵 𑐮𑐶𑐔𑑂𑐰𑑅𑐫𑐵 𑐎𑐠𑑄 𑐬𑑀𑐩𑐣 𑐨𑐵𑐳𑐫𑑂 𑐰𑐫𑑂𑐎𑐮𑑄 𑐕𑑂𑐫𑐮𑐵𑐡𑐷𑐐𑐸 𑐏𑑅𑑋

𑐰𑐫𑑂𑐎𑑅 𑐕𑐩𑑂𑐴 𑐎𑐸𑐱𑐮 𑐏𑑃𑐮𑑂𑐴𑐵𑐣𑐵𑐩𑐶 (𑐰𑐎𑑂𑐟𑐵) 𑐰 𑐳𑐦𑐮 𑐀𑐢𑐶𑐰𑐎𑑂𑐟𑐵 𑐖𑐸𑐳𑐵𑑄 𑐳𑐶𑐳𑐾𑐬𑑀𑑄 𑐠𑑅𑐐𑐸 𑐬𑐵𑐖𑐣𑐷𑐟𑐶𑐎 𑐖𑐷𑐰𑐣𑐫𑐵𑐟 𑐠𑑅𑐐𑐸 𑐡𑐎𑐮𑐫𑑂 𑐩𑐴𑐟𑑂𑐟𑑂𑐰𑐥𑐹𑐬𑑂𑐞 𑐄𑐥𑐮𑐧𑑂𑐢𑐶 𑐖𑐹𑐐𑐸 𑐏𑑃 𑐔𑑂𑐰𑐫𑐵𑐡𑐷𑐐𑐸 𑐡𑐸𑑋 𑐰𑐫𑑂𑐎𑑅𑐫𑐵 𑐎𑐣𑑂𑐳𑐸𑐮𑐫𑐵 𑐃𑐮𑐾 𑐴𑐾 𑐎𑑂𑐫𑐵𑐟𑐶𑐮𑐶𑐣 𑐲𑐜𑐫𑐣𑑂𑐟𑑂𑐬𑑄 (Catiline conspiracy) 𑐥𑐶𑐣𑐾𑐫𑐵 𑐱𑐎𑑂𑐟𑐶𑑄 𑐬𑑀𑐩 𑐣𑐐𑐬𑐫𑑂 𑐁𑐎𑑂𑐬𑐩𑐞 𑐫𑐵𑐣𑐵𑑅 𑐳𑐬𑐎𑐵𑐬𑐫𑐵𑐟 𑐎𑑂𑐰𑐠𑐮𑐾𑐐𑐸 𑐎𑐸𑐟𑑅 𑐫𑐵𑐟 𑐰 𑐳𑐶𑐳𑐾𑐬𑑀𑑄 (𑐠𑑅𑐐𑐸 𑐴𑐾 𑐰𑐶𑐰𑐬𑐞𑑄) 𑐥𑑂𑐫𑐩𑑂𑐴 𑐲𑐜𑐫𑐣𑑂𑐟𑑂𑐬𑐎𑐬𑑂𑐟𑐵𑐟𑐾𑐟 𑐰𑐶𑐰𑐵𑐡𑐵𑐳𑑂𑐥𑐡 𑐬𑐸𑐥𑑄 𑐫𑐵𑐎𑐣𑑄 𑐩𑐸𑐡𑑂𑐡𑐵 𑐩𑐟𑑅𑐳𑐾𑑄 𑐩𑐺𑐟𑑂𑐫𑐸𑐡𑐞𑑂𑐜 𑐧𑐶𑐫𑐵𑑅 𑐰𑐶𑐡𑑂𑐬𑑀𑐴𑐫𑐵𑐟 𑐡𑐩𑐣 𑐫𑐵𑐣𑐵𑐡𑐶𑐮𑑋 𑐠𑑂𑐰 𑐖𑑂𑐫𑐵𑐫𑐵 𑐮𑐶𑐔𑑂𑐰𑑅𑐫𑐵 𑐎𑐠𑑄 𑐮𑐶𑐥𑐵 𑐰𑐫𑑂𑐎𑑅 𑐣𑐶𑐬𑑂𑐰𑐵𑐳𑐣𑐫𑑂 𑐰𑐣𑐾𑐩𑐵𑐮𑑋 𑐃𑐳𑐵𑐥𑐹𑐬𑑂𑐰 𑐣𑑂𑐴𑐵𑐥𑐵𑑄𑐐𑐸 𑐱𑐟𑐵𑐧𑑂𑐡𑐷𑐫𑐵 𑐩𑐢𑑂𑐫𑐎𑐵𑐮𑐫𑑂 𑐬𑑀𑐩𑐣 𑐳𑐵𑐩𑑂𑐬𑐵𑐖𑑂𑐫𑐫𑑂 𑐐𑐺𑐴𑐫𑐸𑐡𑑂𑐢 𑐰 𑐖𑐸𑐮𑐶𑐫𑐳 𑐳𑐶𑐖𑐬𑐫𑐵 𑐟𑐵𑐣𑐵𑐱𑐵𑐴𑐷 𑐱𑐵𑐳𑐣𑐫𑐵 𑐥𑐮𑐶𑐳𑑂𑐠𑐵 𑐖𑐸𑐮𑑋 𑐠𑑂𑐰 𑐗𑑂𑐰𑐮𑐫𑑂 𑐳𑐶𑐳𑐾𑐬𑑀𑑄 𑐀𑐥𑑂𑐟𑐶𑐩𑐾𑐟𑐶𑐳 ((Optimates) 𑐏𑐮𑑅𑐫𑐵 𑐳𑐩𑐬𑑂𑐠𑐣 𑐫𑐵𑐣𑐵𑐡𑐶𑐮𑑋 𑐳𑐶𑐖𑐬𑐫𑐵 𑐴𑐟𑑂𑐫𑐵 𑐢𑐸𑑄𑐎𑐵 𑐳𑐶𑐳𑐾𑐬𑑀 𑐮𑐶𑐥𑐵𑐫𑐵 𑐳𑐟𑑂𑐟𑐵 𑐳𑑄𑐑𑐬𑑂𑐲𑐫𑑂 𑐩𑐵𑐬𑑂𑐎 𑐊𑐣𑑂𑐟𑑀𑐣𑐶𑐫𑐵 𑐱𑐟𑑂𑐬𑐸 𑐖𑐸𑐫𑐵𑐡𑐶𑐮𑑋 𑐠𑑂𑐰 𑐴𑐾 𑐗𑑂𑐰𑐮𑐫𑑂 𑐰𑐫𑑂𑐎𑐮𑑄 𑐩𑐵𑐬𑑂𑐎 𑐊𑐣𑑂𑐟𑑀𑐣𑐶𑐫𑐵𑐟 𑐕𑐗𑑂𑐰𑑅 𑐨𑐵𑐲𑐞𑐟𑐾𑐐𑐸 𑐬𑐸𑐥𑐫𑑂 𑐁𑐎𑑂𑐬𑐩𑐞 𑐫𑐵𑐣𑐵𑐡𑐶𑐮𑑋 𑐰𑐫𑑂𑐎𑑅𑐫𑐵𑐟 𑐣𑐶𑐎𑑂𑐰𑑅𑐐𑐸 𑐟𑑂𑐬𑐵𑐂𑐀𑐩𑑂𑐨𑐶𑐬𑐾𑐟(Second Triumvirate) 𑐱𑐵𑐳𑐣𑐎𑐵𑐮𑐫𑑂 𑐬𑐵𑐖𑑂𑐫𑐫𑐵 𑐱𑐟𑑂𑐬𑐸 𑐢𑐎𑐵𑑅 𑐑𑑀𑐲𑐞𑐵 𑐫𑐵𑐟𑑋 𑐠𑑂𑐰 𑐢𑐸𑑄𑐎𑐵 𑐂𑐟𑐵𑐮𑐶𑐫𑐣 𑐥𑑂𑐬𑐵𑐫𑐡𑑂𑐰𑐷𑐥 𑐟𑑂𑐰𑐟𑐵𑐰𑐣𑐾𑐐𑐸 𑐎𑐸𑐟𑑅𑐫𑐵 𑐗𑑂𑐰𑐮𑐫𑑂 𑐰𑐫𑑂𑐎𑑅𑐫𑐵𑐟 𑑔𑑓 𑐃𑐳𑐵𑐥𑐹𑐬𑑂𑐰𑐫𑑂 𑐬𑑀𑐩𑐣 𑐳𑐿𑐣𑐶𑐎𑐟𑐾𑐳𑑄 𑐳𑑂𑐫𑐵𑐣𑐵𑐧𑐶𑐮𑑋 𑐰𑐫𑑂𑐎𑑅𑐫𑐵 𑐩𑐡𑐫𑐾𑐢𑐸𑑄𑐎𑐹𑐐𑐸 𑐮𑑂𑐴𑐵𑑅 𑐰 𑐕𑑂𑐫𑑄 𑐊𑐣𑑂𑐟𑑀𑐣𑐶𑐫𑐵 𑐁𑐡𑐾𑐱𑐫𑑂 𑐀𑐣𑑄𑐮𑐶 𑐬𑑀𑐩𑐫𑐵 𑐬𑑀𑐳𑑂𑐟𑑂𑐬𑐵𑐫𑑂 𑐊𑐣𑑂𑐟𑑀𑐣𑐶𑐫𑐣 𑐰𑐶𑐬𑑀𑐢𑐷𑐟𑐾𑐟 𑐏𑑂𑐫𑐵𑐫𑐾𑐐𑐸 𑐣𑐶𑑄𑐟𑐶𑑄 𑐧𑑂𑐰𑐫𑐵𑐟𑐮𑑋 

𑐩𑐢𑑂𑐫𑐎𑐵𑐮𑐫𑑂 𑐥𑐾𑐟𑑂𑐬𑐵𑐬𑑂𑐎𑑄 (Petrarch) 𑐳𑐶𑐳𑐾𑐬𑑀𑐫𑐵 𑐔𑑂𑐰𑐏𑑃 𑐴𑐵𑐣𑑄 𑐮𑐸𑐂𑐎𑐵𑐡𑐶𑐮𑑋 𑐰𑐫𑑂𑐎𑑅𑐫𑐵 𑐮𑐸𑐫𑐵𑐰𑑅𑐐𑐸 𑐔𑑂𑐰𑐏𑑃𑐫𑐵 𑐁𑐢𑐵𑐬𑐫𑑂 𑑑𑑔𑐐𑐸 𑐱𑐟𑐵𑐧𑑂𑐡𑐷𑐂 𑐳𑐵𑐬𑑂𑐰𑐖𑐣𑐶𑐎 𑐩𑐵𑐩𑐶𑐮𑐵, 𑐩𑐵𑐣𑐰𑐟𑐵𑐰𑐵𑐡 𑐰 𑐱𑐵𑐳𑑂𑐟𑑂𑐬𑐷𑐫 𑐬𑑀𑐩𑐣 𑐟𑐖𑐶𑐮𑐖𑐶𑐫𑐵 𑐥𑐸𑐣𑐬𑑂𑐖𑐵𑐐𑐬𑐞 𑐣𑑂𑐴𑑂𑐫𑐠𑐣𑑋 𑐥𑑀𑐮𑐶𑐱 𑐂𑐟𑐶𑐴𑐵𑐳𑐎𑐵𑐬 𑐟𑐵𑐡𑐾𑐄𑐖 𑐖𑐶𑐮𑐶𑐣𑑂𑐳𑑂𑐎𑐷(Tadeusz Zieliński)𑐫𑐵 𑐎𑐠𑑄 (𑐫𑐸𑐬𑑀𑐥𑐶𑐫𑐣) 𑐥𑐸𑐣𑐬𑑂𑐖𑐵𑐐𑐬𑐞 𑐳𑐶𑐳𑐾𑐬𑑀𑐫𑐵 𑐥𑐸𑐣𑐬𑐸𑐟𑑂𑐠𑐵𑐣 𑐏 𑐰 𑐰𑐫𑑂𑐎𑑅𑐫𑐵 𑐩𑐵𑐢𑑂𑐫𑐩𑑄 𑐖𑐎 (𑐫𑐸𑐬𑑀𑐥𑐶𑐫𑐣) 𑐱𑐵𑐳𑑂𑐟𑑂𑐬𑐷𑐫 𑐥𑑂𑐬𑐵𑐔𑐷𑐣𑐟𑐵𑐫𑐵 𑐥𑐸𑐣𑐬𑑂𑐖𑐵𑐐𑐬𑐞 𑐖𑐹𑐐𑐸 𑐏𑑋 𑐳𑐶𑐳𑐾𑐬𑑀𑐫𑐵 𑐰𑐶𑐔𑐵𑐬𑐫𑐵 𑐀𑐢𑐶𑐥𑐟𑑂𑐫𑐫𑐵 𑐄𑐟𑑂𑐎𑐬𑑂𑐲 𑑑𑑘𑐐𑐸 𑐱𑐟𑐵𑐧𑑂𑐡𑐷𑐫𑐵 𑐁𑐟𑑂𑐩𑐖𑑂𑐘𑐵𑐣𑐫𑐵 𑐫𑐸𑐐𑐫𑐵 𑐃𑐮𑐾 𑐏𑐣𑐾𑐡𑐟𑑋 𑐰𑐫𑑂𑐎𑑅𑐫𑐵 𑐥𑑂𑐬𑐨𑐵𑐰 𑐁𑐟𑑂𑐩𑐖𑑂𑐘𑐵𑐣𑐫𑐵 𑐀𑐐𑑂𑐬𑐞𑐷 𑐔𑐶𑐣𑑂𑐟𑐎 𑐰 𑐬𑐵𑐖𑐣𑐷𑐟𑐶𑐎 𑐳𑐶𑐡𑑂𑐢𑐵𑐣𑑂𑐟𑐎𑐵𑐬𑐟 𑐡𑐳𑐸 𑐖𑐣 𑐮𑐎, 𑐜𑐾𑐨𑐶𑐜 𑐴𑑂𑐫𑐸𑐩, 𑐩𑑀𑐣𑑂𑐚𑐾𑐳𑑂𑐎𑑂𑐫𑐸 𑐰 𑐊𑐜𑐩𑐞𑑂𑐜 𑐧𑐬𑑂𑐎𑐫𑑂 𑐫𑐎𑑂𑐰 𑐏𑐣𑐾𑐡𑐸𑑋 𑐰𑐫𑑂𑐎𑑅𑐫𑐵 𑐔𑑂𑐰𑐏𑑃 𑐴𑐮𑐶𑑄 𑐟𑐖𑐶𑐮𑐖𑐶𑐂 𑐡𑐎𑐮𑐫𑑂 𑐥𑑂𑐬𑐨𑐵𑐰𑐱𑐵𑐮𑐷 𑐔𑑂𑐰𑐏𑑃𑐟𑐾𑐐𑐸 𑐢𑐮𑐏𑐫𑑂 𑐮𑐵𑑋 𑐰𑐫𑑂𑐎𑑅𑐫𑐵 𑐔𑑂𑐰𑐏𑑃𑐫𑐵𑐟 𑐠𑑁𑑄 𑐣𑑄 𑐬𑑀𑐩𑐣 𑐂𑐟𑐶𑐴𑐵𑐳𑐫𑐵 𑐔𑑂𑐰𑐖𑑂𑐫𑐵 𑐰 𑐳𑑄𑐱𑑀𑐢𑐣𑐫𑐵 𑐣𑐶𑑄𑐟𑐶𑑄 𑐡𑐎𑐮𑐫𑑂 𑐩𑐴𑐟𑑂𑐟𑑂𑐰𑐥𑐹𑐬𑑂𑐞 𑐥𑑂𑐬𑐵𑐠𑐩𑐶𑐎 𑐮𑐶𑐢𑑄𑐳𑐵𑐫𑐵 𑐎𑐠𑑄 𑐎𑐵𑐫𑐾𑐐𑐸 𑐫𑐵𑑋  

## 𑐖𑐷𑐰𑐣𑐷
𑐳𑐶𑐳𑐾𑐬𑑀𑐫𑐵 𑐖𑐷𑐰𑐣𑐷𑐫𑐵𑐟 𑐠𑐷𑐠𑐷 𑐥𑐎𑑂𑐲𑐟𑐾𑐟 𑐠𑐠𑐾 𑐧𑐵𑐫𑐾𑐕𑐶𑑄:
* 𑐥𑑂𑐬𑐵𑐬𑐩𑑂𑐨𑐶𑐎 𑐖𑐷𑐰𑐣: 𑐩𑐵𑐬𑑂𑐎𑐳 𑐟𑐸𑐮𑐶𑐫𑐳 𑐳𑐶𑐳𑐾𑐬𑑀𑐫𑐵 𑐖𑐣𑑂𑐩 𑐃𑐳𑐵𑐥𑐹𑐬𑑂𑐰 𑑑𑑐𑑖 𑐖𑐣𑐰𑐬𑐷 𑑓 𑐏𑐸𑐣𑑂𑐴𑐸 𑐁𑐬𑑂𑐥𑐶𑐣𑐩𑐫𑑂 𑐖𑐹𑐐𑐸 𑐏𑑅𑑋 𑐰𑐫𑑂𑐎𑑅𑐫𑐵 𑐀𑐧𑐸 𑐕𑐩𑑂𑐴 𑐟𑑅𑐩𑐶𑐩𑑂𑐴 𑐳𑐮𑐩𑐶 (𑐀𑐱𑑂𑐰𑐬𑑀𑐴𑐷) 𑐏𑑅 𑐟𑐬 𑐄𑐳𑐵𑑃𑐫𑑂𑐫𑐵 𑐎𑐵𑐬𑐞𑑄 𑐰𑐫𑑂𑐎𑐮𑑄 𑐳𑐵𑐬𑑂𑐰𑐖𑐣𑐶𑐎 𑐖𑐷𑐰𑐣 𑐣𑑂𑐴𑑂𑐫𑐵𑐎𑐾 𑐩𑐦𑐸𑐟𑑋 𑐰𑐫𑑂𑐎𑑅𑐫𑐵 𑐩𑐵𑑄 𑐴𑐾𑐮𑑂𑐨𑐶𑐫𑐵𑐫𑐵 𑐧𑐵𑐬𑐾𑐫𑑂 𑐫𑐎𑑂𑐰 𑐏𑑃 𑐰𑐬𑑂𑐟𑐩𑐵𑐣𑐫𑑂 𑐩𑐳𑑂𑐫𑐹𑑋 𑐳𑐶𑐳𑐾𑐬𑑀 𑐏𑑃𑐐𑑂𑐰𑑅 𑐰𑐫𑑂𑐎𑑅𑐫𑐵 𑐥𑐵𑐬𑐶𑐰𑐵𑐬𑐶𑐎 𑐣𑐵𑑄 𑐏 𑐐𑐸𑐎𑐶𑐫𑐵 𑐀𑐬𑑂𑐠 𑐣𑐫𑐾𑐐𑐸 𑐔𑐵𑐣𑐵 (cicer) 𑐏𑑅𑑋 𑐥𑑂𑐮𑐸𑐟𑐵𑐬𑑂𑐎𑐫𑐵 𑐎𑐠𑑄 𑐠𑑂𑐰 𑐣𑐵𑑄 𑐰𑐫𑑂𑐎𑑅𑐫𑐵 𑐕𑐩𑑂𑐴 𑐥𑐸𑐬𑑂𑐏𑐵𑐫𑐵 𑐣𑑂𑐴𑐵𑐳𑐫𑑂 𑐔𑐵𑐣𑐵𑐐𑑂𑐰𑑅𑐠𑐾𑑄 𑐣𑑂𑐫𑐵𑑅𑐐𑐸 𑐐𑑂𑐰𑑅 𑐡𑐹𑐐𑐸𑐮𑐶𑑄 𑐰𑑅𑐐𑐸 𑐏𑑋 𑑑𑑕 𑐡𑑃 𑐡𑐸𑐧𑐮𑐫𑑂 𑐰𑐫𑑂𑐎𑐮𑑄 𑐬𑑀𑐩𑐫𑐵 𑐳𑐵𑐩𑐵𑐖𑐶𑐎 𑐫𑐸𑐡𑑂𑐢𑐫𑐵 𑐂𑐮𑐫𑑂 𑐥𑑀𑐩𑑂𑐥𑐾 𑐳𑑂𑐚𑑂𑐬𑐵𑐧𑑀 𑐰 𑐮𑐶𑐥𑐵 𑐳𑐸𑐮𑑂𑐮𑐵𑐫𑐵 𑐀𑐢𑐷𑐣𑐫𑑂 𑐳𑐾𑐰𑐵 𑐫𑐵𑐣𑐵𑐡𑐶𑐮𑑋 𑐰𑐫𑑂𑐎𑑅𑐫𑐵𑐟 𑐰𑐶𑐱𑐾𑐲 𑐫𑐵𑐣𑐵𑑅 𑐥𑐧𑑂𑐮𑐶𑐫𑐳 𑐳𑐸𑐮𑑂𑐥𑐶𑐳𑐶𑐫𑐳 𑐬𑐸𑐦𑐳 (Publius Sulpicius Rufus)𑐫𑐵 𑐰𑐎𑑂𑐟𑐺𑐟𑑂𑐰𑑄 𑐥𑑂𑐬𑐨𑐵𑐰𑐶𑐟 𑐫𑐵𑐟𑑋 𑐰𑐫𑑂𑐎𑐮𑑄 𑐬𑑀𑐩𑐫𑑂 𑐠𑑅𑐐𑐸 𑐀𑐢𑑂𑐫𑐫𑐣𑐫𑐵𑐟 𑐣𑐶𑐬𑐣𑑂𑐟𑐬𑐟𑐵 𑐧𑐶𑐫𑐵𑐡𑐶𑐮 𑐰 𑐰𑐫𑑂𑐎𑐮𑑄 𑐏𑑃𑐮𑑂𑐴𑐵𑐫𑐾𑐖𑑂𑐫𑐵 (𑐧𑐫𑐵𑐣𑐧𑐵𑐖𑐷) 𑐰 𑐡𑐬𑑂𑐱𑐣𑐫𑐵 𑐔𑑂𑐰𑐳𑐸𑐟 𑐔𑑂𑐰𑐫𑐵𑐡𑐶𑐮𑑋
** 𑐱𑐶𑐎𑑂𑐲𑐵
* 𑐣𑑂𑐴𑐵𑐥𑐵𑐫𑐵 𑐎𑑂𑐫𑐵𑐬𑐶𑐫𑐬
** 𑐣𑑂𑐴𑐵𑐥𑐵𑑄𑐐𑐸 𑐎𑐵𑐣𑐹𑐣𑐷 𑐐𑐟𑐶𑐰𑐶𑐢𑐶
** 𑐥𑑂𑐬𑐵𑐬𑐩𑑂𑐨𑐶𑐎 𑐬𑐵𑐖𑐣𑐷𑐟𑐶𑐎 𑐖𑐷𑐰𑐣
* 𑐎𑐣𑑂𑐳𑐸𑐮𑐳𑐶𑐥
𑐎𑑂𑐫𑐵𑐚𑐶𑐮𑐶𑐣𑐬𑐶𑐫𑐣 𑐲𑐜𑐫𑐣𑑂𑐟𑑂𑐬
* 𑐣𑐶𑐬𑑂𑐰𑐵𑐳𑐣 𑐰 𑐮𑐶𑐴𑐵𑑄𑐖𑑂𑐫𑐵
* 𑐳𑐶𑐮𑐶𑐎𑐶𑐫𑐵𑐫𑐵 𑐬𑐵𑐖𑑂𑐫𑐥𑐵𑐮
* 𑐖𑐸𑐮𑐶𑐫𑐳 𑐳𑐶𑐖𑐬𑐫𑐵 𑐐𑐺𑐴𑐫𑐸𑐡𑑂𑐢 
* 𑐩𑐵𑐬𑑂𑐎 𑐊𑐣𑑂𑐚𑑀𑐣𑐶𑐫𑐵 𑐰𑐶𑐬𑑀𑐢 𑐰 𑐴𑐟𑑂𑐫𑐵
* 𑐰𑑂𑐫𑐎𑑂𑐟𑐶𑐐𑐟 𑐖𑐷𑐰𑐣 𑐰 𑐕𑐾𑑃𑐖𑑅
* 𑐥𑑂𑐬𑐨𑐵𑐰
** 𑐔𑑂𑐰𑐏𑑃𑐫𑑂
** 𑐥𑐸𑐬𑐵𑐟𑐟𑑂𑐰𑐫𑑂 
** 𑐣𑑂𑐴𑑂𑐫𑐠𑐣𑐾𑐧𑐴𑑅𑐐𑐸 𑐎𑐵𑐮𑑂𑐥𑐣𑐶𑐎 𑐔𑐶𑐟𑑂𑐬𑐞𑐫𑑂

## 𑐔𑑂𑐰𑐏𑑃
### 𑐡𑐵𑐬𑑂𑐱𑐣𑐶𑐎
𑐳𑐶𑐳𑐾𑐬𑑀𑐫𑐵 𑐡𑐵𑐬𑑂𑐱𑐣𑐶𑐎 𑐔𑑂𑐰𑐏𑑃𑐫𑑂 𑐰𑐬𑑂𑐟𑐩𑐵𑐣𑐫𑑂 𑐩𑐡𑐫𑐾𑐢𑐸𑑄𑐎𑐹𑐐𑐸 𑐴𑐾𑐮𑐾𑐣𑐶𑐳𑑂𑐟𑐶𑐎 (𑐐𑑂𑐬𑐷𑐎) 𑐡𑐵𑐬𑑂𑐱𑐣𑐶𑐎 𑐩𑐹𑐮 𑐳𑐶𑐡𑑂𑐢𑐵𑐣𑑂𑐟𑐫𑐵 𑐮𑐹 𑐏𑐣𑐾𑐡𑐸𑑋 𑐰𑐶𑐱𑐾𑐲 𑐫𑐵𑐣𑐵𑑅 *𑐊𑐎𑐾𑐡𑐾𑐩𑐶𑐎𑐵* 𑐥𑑂𑐬𑐵𑐔𑐷𑐣 𑐐𑑂𑐬𑐷𑐎 𑐳𑐨𑑂𑐫𑐟𑐵𑐫𑐵 𑐩𑐢𑑂𑐫 𑐊𑐎𑐾𑐜𑐾𑐩𑐷𑐫𑐵 𑐳𑐣𑑂𑐡𑐾𑐴𑐰𑐵𑐡𑐷 𑐢𑐵𑐬𑐫𑐵 𑐔𑑂𑐰𑐏𑑃 𑐏𑑋 𑐳𑐶𑐳𑐾𑐬𑑀𑑄 𑐫𑐎𑑂𑐰 𑐐𑑂𑐬𑐷𑐎 𑐡𑐵𑐬𑑂𑐱𑐣𑐶𑐎 𑐏𑑃𑐐𑑂𑐰𑑅𑐟𑐾𑐟 𑐮𑐵𑐟𑐶𑐣 𑐨𑐵𑐳𑐫𑑂 𑐨𑐵𑐫𑑂𑐴𑐶𑐮𑐵𑐡𑐶𑐮𑑋 𑐡𑐵𑐬𑑂𑐱𑐣𑐶𑐎 𑐰 𑐰𑐿𑐖𑑂𑐘𑐵𑐣𑐶𑐎 𑐀𑐰𑐢𑐵𑐬𑐞𑐵𑐟 𑐠𑐸𑐂𑐎𑐾𑐟 𑐳𑐎𑐮 𑐥𑐵𑐱𑑂𑐔𑐵𑐟𑑂𑐫 𑐨𑐵𑐳𑐫𑑂 𑐕𑑂𑐫𑐾𑐮𑐶𑐐𑐸 𑐏𑑃𑐐𑑂𑐰𑑅 𑐳𑐩𑑂𑐨𑐵𑐰𑑂𑐫 (probable) 𑐰 𑐳𑐩𑑂𑐨𑐵𑐰𑑂𑐫𑐟𑐵 (probability) 𑐏𑑃𑐐𑑂𑐰𑑅𑐫𑐵 𑐰𑐬𑑂𑐟𑐩𑐵𑐣 𑐬𑐸𑐥 𑐐𑑂𑐬𑐷𑐎 𑐨𑐵𑐳𑐫𑑂 𑐡𑐹𑐐𑐸 𑐏𑑃𑐐𑑂𑐰𑑅 πιθανὸς (𑐥𑐶𑐠𑐵𑐣𑑀𑐳 pithanòs)𑐫𑐵 𑐳𑐶𑐳𑐾𑐬𑑀𑐫𑐵 𑐮𑐵𑐟𑐶𑐣 𑐨𑐵𑐳𑐫𑑂 𑐀𑐣𑐸𑐰𑐵𑐡 𑐫𑐵𑐣𑐵𑐡𑐷𑐐𑐸 𑐏𑑃𑐐𑑂𑐰𑑅 𑐥𑑂𑐬𑑀𑐧𑐵𑐧𑐶𑐮𑐶𑐳 (probabilis)𑐫𑐵 𑐠𑐷𑐠𑐷 𑐬𑐸𑐥 𑐏𑑋

𑐰𑐫𑑂𑐎𑑅𑐫𑐵 *𑐡𑐶 𑐬𑐾 𑐥𑐧𑑂𑐮𑐶𑐎𑐵* (De re publica) 𑐰 *𑐡𑐶 𑐮𑐾𑐖𑐶𑐧𑐳* (De legibus) 𑐣𑐵𑐥𑑄 𑐰𑐫𑑂𑐎𑑅𑐫𑐵 𑐟𑐶𑐩𑐾𑐫𑐳 𑐰 𑐥𑑂𑐬𑑀𑐚𑐵𑐐𑑀𑐬𑐳𑐫𑐵 𑐀𑐣𑐸𑐰𑐵𑐡𑑄 𑐬𑑀𑐩𑐫𑑂 𑐥𑑂𑐮𑐾𑐚𑑀𑐰𑐵𑐡𑐫𑐵 𑐥𑑂𑐬𑐳𑐵𑐬𑐫𑑂 𑐫𑑀𑐐𑐡𑐵𑐣 𑐧𑐶𑐮𑑋

* *Academica priora*: 𑐊𑐎𑐾𑐜𑐾𑐩𑐶𑐎𑐵 𑐥𑑂𑐬𑐶𑐫𑑀𑐬𑐵 (𑐥𑑂𑐮𑐾𑐚𑑀𑐣𑐶𑐎 𑐊𑐎𑐾𑐜𑐾𑐩𑐷𑐫𑐵 𑐖𑑂𑐘𑐵𑐣 𑐳𑐶𑐡𑑂𑐢𑐵𑐣𑑂𑐟 𑐳𑐦𑐹𑐫𑐵 𑐣𑑂𑐴𑐵𑐥𑐵𑑄𑐐𑐸 𑐩𑐳𑑂𑐫𑑁𑐡𑐵)𑑋
** *Catulus*  𑐎𑑂𑐫𑐵𑐚𑐸𑐮𑐳 (𑐏𑑃𑐴𑐵𑐧𑐮𑑂𑐴𑐵), 𑐊𑐎𑐾𑐜𑐾𑐩𑐶𑐎𑐵 𑐥𑑂𑐬𑐶𑐫𑑀𑐬𑐵𑐫𑐵 𑐣𑑂𑐴𑐵𑐥𑐵𑑄𑐐𑐸 𑐧𑑂𑐰, 𑐰𑐬𑑂𑐟𑐩𑐵𑐣𑐫𑑂 𑐩𑐡𑐹𑐐𑐸𑑋
** *Lucullus* 𑐮𑐸𑐎𑐸𑐮𑐳 (𑐏𑑃𑐴𑐵𑐧𑐮𑑂𑐴𑐵), 𑐊𑐎𑐾𑐜𑐾𑐩𑐶𑐎𑐵 𑐥𑑂𑐬𑐶𑐫𑑀𑐬𑐵𑐫𑐵 𑐣𑐶𑐐𑐹𑐐𑐸 𑐧𑑂𑐰, 𑐳𑑄𑐬𑐎𑑂𑐲𑐶𑐟𑑋
* *Academici libri or Academica posteriora* 𑐊𑐎𑐾𑐜𑐾𑐩𑐶𑐳𑐷 𑐮𑐶𑐧𑑂𑐬𑐷 𑐰𑐵 𑐊𑐎𑐾𑐜𑐾𑐩𑐶𑐎𑐵 𑐥𑑀𑐳𑑂𑐚𑐾𑐬𑐶𑐌𑐬𑐵 (𑐥𑑂𑐮𑐾𑐚𑑀𑐣𑐶𑐎 𑐊𑐎𑐾𑐜𑐾𑐩𑐷𑐫𑐵 𑐖𑑂𑐘𑐵𑐣 𑐳𑐶𑐡𑑂𑐢𑐵𑐣𑑂𑐟 𑐐𑑂𑐬𑐣𑑂𑐠𑐫𑐵 𑐮𑐶𑐥𑐵𑑄𑐐𑐸 𑐳𑑄𑐳𑑂𑐎𑐬𑐞, 𑐥𑑂𑐫𑐧𑑂𑐰𑑅 𑐳𑐦𑐸𑐟𑐶𑐂)𑑋
* *Cato Maior de senectute*  𑐎𑑂𑐫𑐵𑐟𑑀 𑐩𑐵𑐂𑐬 𑐡𑐾 𑐳𑐾𑐣𑐾𑐎𑑂𑐟𑑂𑐫𑐸𑐟 (" 𑐎𑑂𑐫𑐵𑐚𑑀 𑐡 𑐳𑐾𑐣𑑂𑐳𑐬 , 𑐰𑐺𑐡𑑂𑐢𑐵𑐰𑐳𑑂𑐠𑐵𑐫𑑂")𑑋 𑐳𑐶𑐳𑐾𑐬𑑀𑑄 𑑘𑑔 𑐡𑑃𑐫𑐵 𑐎𑑂𑐫𑐵𑐚𑑀 𑐡 𑐳𑐾𑐣𑑂𑐳𑐬𑐫𑐵 𑐎𑐮𑑂𑐥𑐣𑐵 𑐫𑐵𑐳𑐾𑑄 𑐠𑑅𑐐𑐸 𑐥𑐸𑐮𑐵𑑄𑐐𑐸 𑐃𑐫𑐵 𑐣𑑀𑐳𑑂𑐚𑐵𑐮𑑂𑐖𑐶𑐫𑐵 𑐰𑑂𑐫𑐎𑑂𑐟 𑐫𑐵𑐣𑐵𑐡𑐷𑑋 𑐰𑐫𑑂𑐎𑐮𑑄 𑐎𑑂𑐫𑐵𑐟𑑀𑐫𑐵 𑐬𑐸𑐥𑐫𑑂 𑐬𑑀𑐩𑐫𑑂 𑐥𑑂𑐬𑐏𑑂𑐫𑐵𑐟 𑐬𑐵𑐖𑐣𑐷𑐟𑐶𑐖𑑂𑐘𑑄 𑐰𑐺𑐡𑑂𑐢𑐵𑐰𑐳𑑂𑐠𑐵𑐫𑑂 𑐟𑐎 𑐥𑑂𑐬𑐟𑐶𑐲𑑂𑐛𑐵 𑐰 𑐀𑐢𑐶𑐎𑐵𑐬 𑐎𑐵𑐫𑐩 𑐫𑐵𑐫𑐾𑐦𑐸𑐐𑐸 𑐏𑑃 𑐎𑐣𑐵𑐡𑐷𑑋
* *Consolatio* 𑐎𑐣𑑂𑐳𑑀𑐮𑐵𑐚𑐶𑐌 : 𑐠𑑅 𑐫𑑅𑐩𑑂𑐴 𑐩𑑂𑐴𑑂𑐫𑐵𑐫𑑂 𑐚𑐸𑐮𑐶𑐫𑐵𑐫𑐵 𑐩𑐺𑐟𑑂𑐫𑐸𑐫𑐵𑐟 𑐎𑐫𑐵𑑅 𑐔𑑂𑐰𑐫𑐵𑐟𑑅𑐐𑐸 𑐠𑑅𑐟 𑐳𑐵𑐣𑑂𑐟𑑂𑐰𑐣𑐵 𑐧𑐷𑐐𑐸 𑐳𑐦𑐹, 𑐐𑐸𑐎𑐷 𑐳𑐶𑐳𑐾𑐬𑑀𑑄 𑐳𑐎𑐟𑐵𑑄 𑐏𑑃𑐫𑐵 𑐎𑑂𑐲𑐞𑐶𑐎𑐟𑐵 𑐰 𑐡𑐬𑑂𑐱𑐣𑐫𑐵 𑐩𑐴𑐟𑑂𑐰𑐫𑐵𑐟 𑐧𑐶𑐔𑐵𑑅 𑐫𑐵𑐫𑐾𑐟 𑐁𑐐𑑂𑐬𑐴 𑐫𑐵𑐣𑐵𑐡𑐷𑐐𑐸 𑐡𑐸 𑑋 𑐰𑐬𑑂𑐟𑐩𑐵𑐣𑐫𑑂 𑐩𑐡𑐹𑐐𑐸𑑋
* *De Divinatione* 𑐡𑐾 𑐡𑐶𑐨𑐶𑐣𑐾𑐳𑐣 ("𑐨𑐰𑐶𑐲𑑂𑐫𑐰𑐵𑐞𑐷𑐂"): 𑐠𑑂𑐰 𑐔𑑂𑐰𑐏𑑃, 𑐳𑐩𑑂𑐨𑐰𑐟𑑅, 𑐳𑐶𑐳𑐾𑐬𑑀𑑄 𑐬𑐔𑐣𑐵 𑐫𑐵𑐣𑐵𑐡𑐷𑐐𑐸 𑐡𑐎𑑂𑐰𑑄 𑐔𑑂𑐰𑐏𑑃 𑐡𑐠𑐸𑐂 𑐡𑐎𑐮𑐫𑑂 𑐩𑑁𑐮𑐶𑐎 𑐔𑑂𑐰𑐏𑑃 𑐏𑑋 𑐰𑐫𑑂𑐎𑐮𑑄 𑐴𑐬𑐸𑐳𑑂𑐥𑐶𑐳𑐷𑐫𑐵 𑐎𑐮𑐵 (art of haruspicy)𑐫𑑂 𑐰𑐶𑐱𑑂𑐰𑐵𑐳 𑐟𑐫𑐾𑐩𑐵𑑅𑐐𑐸 𑐟𑐳𑐎𑑄 𑐳𑑂𑐥𑐲𑑂𑐚 𑐧𑐶𑐔𑐵𑑅 𑐎𑐣𑐶𑑋 𑐰𑐫𑑂𑐎𑐮𑑄 𑐠𑑂𑐰 𑐰𑐶𑐲𑐫𑐫𑑂 𑐳𑑂𑐚𑑀𑐂𑐎𑐟𑐾𑐐𑐸 𑐧𑐶𑐔𑐵𑑅 𑐣𑑄 𑐎𑐣𑐵𑐡𑐷𑐳𑐵𑑄 𑐠𑑂𑐰 𑐳𑐦𑐹𑐟𑐶 𑐳𑐶𑐳𑐾𑐬𑑀𑐫𑐵 𑐬𑑀𑐩𑐣 𑐢𑐵𑐬𑑂𑐩𑐶𑐎 𑐥𑐬𑐩𑑂𑐥𑐬𑐵𑐫𑐵 𑐣𑐵𑐥𑑄𑐫𑐵 𑐳𑑂𑐰𑐵𑐥𑐹 𑐏𑐣𑐾𑐡𑐸 𑐰 𑐂𑐩𑐶𑐐𑐸 𑐢𑐵𑐬𑐞𑐵 𑐥𑑂𑐬𑐟𑐶 𑐣𑐎𑐵𑐬𑐵𑐟𑑂𑐩𑐎 𑐧𑐶𑐔𑐵𑑅 𑐏𑐣𑐾𑐡𑐸𑑋 𑐰𑐫𑑂𑐎𑑅𑐫𑐵 𑐠𑑂𑐰 𑐔𑑂𑐰𑐏𑑃 𑐰 𑐡𑐾 𑐣𑐵𑐔𑐸𑐬𑐵 𑐡𑐾𑐌𑐬𑐩 (De natura deorum)𑐫𑐵 𑐳𑑂𑐰𑑄𑐐𑐸𑐐𑐸 𑐳𑐦𑐹𑐫𑐵 𑐮𑐶𑐢𑑄𑐳𑐵𑐫𑑂 𑐣𑑂𑐴𑐵𑐥𑐵𑑄𑐫𑐵 𑐃𑐳𑐵𑐃𑐟𑐫𑑂𑐳𑑄 𑐧𑐴𑐸𑐂𑐱𑑂𑐰𑐬𑐰𑐵𑐡𑐫𑐵 𑐰𑐶𑐬𑐸𑐡𑑂𑐢 𑐮𑑂𑐰𑐵𑐫𑐾𑐐𑐸 𑐟𑐬𑑂𑐎 𑐥𑐶𑐎𑐵𑐮𑑋
* *De finibus bonorum et malorum* 𑐡𑐾 𑐦𑐶𑐣𑐶𑐧𑐳 𑐧𑑀𑐣𑑀𑐬𑐩 𑐊𑐟 𑐩𑐵𑐮𑑀𑐬𑐩 ("𑐨𑐶𑑄𑐐𑐸 𑐰 𑐩𑐨𑐶𑑄𑐐𑐸𑐫𑐵 𑐳𑐷𑐩𑐵𑐫𑑂")𑑋 𑐠𑑂𑐰 𑐣𑑂𑐫𑐵𑐐𑐸 𑐳𑐦𑐹𑐫𑐵 𑐏𑑃𑐮𑑂𑐴𑐵𑐧𑐮𑑂𑐴𑐵 𑐏 𑐐𑐸𑐎𑐶𑐮𑐶𑑄 𑐣𑐶𑐐𑐸 𑐥𑑂𑐬𑐵𑐔𑐷𑐣 𑐡𑐬𑑂𑐱𑐣 𑐳𑑂𑐚𑑀𑐂𑐎 𑐰 𑐊𑐥𑐶𑐎𑐸𑐬𑐶𑐫𑐣𑐫𑐵𑐟 𑐢𑑂𑐫𑐵𑐣𑐫𑑂 𑐟𑐫𑐵𑑅 "𑐄𑐔𑑂𑐔𑐟𑐩 𑐨𑐶𑑄 𑐕𑐸 𑐏𑑅?" 𑐢𑐂𑐐𑐸 𑐣𑑂𑐴𑑂𑐫𑐳𑑅𑐫𑐵𑐟 𑐳𑐩𑑂𑐧𑑀𑐢𑐣 𑐫𑐵𑐂𑑋 𑐠𑐸𑐎𑐶𑐮𑐶 𑐠𑑂𑐰 𑐣𑑂𑐴𑑂𑐫𑐳𑑅𑐫𑐵𑐟 𑐎𑑂𑐬𑐩𑐱𑑅 𑐐𑐸𑐞 (virtue) 𑐰 𑐁𑐣𑐣𑑂𑐡 (pleasure)𑐫𑐵 𑐬𑐸𑐥𑐫𑑂 𑐧𑑂𑐰𑐠𑐮𑐵𑐟𑑅𑐐𑐸 𑐡𑐸𑑋
* *De Fato* 𑐡𑐾 𑐦𑐵𑐟𑑀 ("𑐨𑐵𑐐𑑂𑐫𑐫𑑂"): 𑐥𑐹𑐬𑑂𑐞 𑐬𑐸𑐥𑐫𑑂 𑐩𑐡𑐹𑐐𑐸𑑋 𑐳𑑂𑐚𑑀𑐂𑐎𑐰𑐵𑐡𑐫𑐵 𑐥𑑂𑐬𑑀𑐨𑐶𑐜𑐾𑐣𑑂𑐳𑐶𑐫𑐮 𑐳𑐶𑐡𑑂𑐢𑐵𑐣𑑂𑐟𑐫𑐵𑐟 𑐟𑐬𑑂𑐎𑑋
* *De natura deorum* 𑐡𑐾 𑐣𑐵𑐔𑐸𑐬𑐵 𑐜𑐾𑐌𑐬𑐩 ("𑐡𑑂𑐫𑑅𑐟𑐾𑐐𑐸 𑐳𑐵𑐬𑐫𑐵 𑐧𑐵𑐬𑐾𑐫𑑂") 
* *De officiis* 𑐡𑐾 𑐀𑐦𑐶𑐳𑐶𑐖 ("𑐎𑐬𑑂𑐟𑐧𑑂𑐫𑐫𑑂")
* *Hortensius* 𑐴𑑀𑐬𑑂𑐟𑐾𑐣𑑂𑐳𑐶𑐫𑐳 
* *Paradoxa Stoicorum* 𑐥𑐵𑐬𑐵𑐡𑑀𑐎𑑂𑐳𑐵 𑐳𑑂𑐟𑑀𑐂𑐎𑑀𑐬𑐩 (𑐳𑑂𑐟𑑀𑐂𑐎 𑐳𑑂𑐎𑐹𑐮𑐫𑐵 𑐣𑐿𑐟𑐶𑐎 𑐰𑐶𑐬𑑀𑐢𑐵𑐨𑐵𑐳𑐫𑐵𑐟 𑐰𑑂𑐫𑐵𑐏𑑂𑐫𑐵 𑐫𑐵𑐂𑐐𑐸 𑐥𑑂𑐬𑐩𑐾𑐫): 𑐠𑑂𑐰 𑐰𑐎𑑂𑐟𑐺𑐟𑑂𑐰𑐎𑐮𑐵𑐫𑐵 𑐀𑐨𑑂𑐫𑐵𑐳𑐫𑐵 𑐳𑐦𑐹 𑐏, 𑐐𑐸𑐎𑐶𑐫𑐵𑐟 𑐥𑑂𑐬𑐵𑐫𑑅 𑐳𑐩𑐵𑐮𑑀𑐔𑐎𑐟𑐾𑐳𑑄 𑐣𑐶𑐩𑑂𑐣 𑐳𑑂𑐟𑐬𑐫𑐵 𑐢𑐎𑐵𑑅 𑐰𑑂𑐫𑐵𑐏𑑂𑐫𑐵 𑐫𑐵𑐂𑑋
* *Tusculanae disputationes* 𑐟𑐳𑑂𑐎𑐸𑐮𑐵𑐣𑐾 𑐡𑐶𑐳𑑂𑐥𑑂𑐫𑐸𑐟𑐾𑐳𑐣 ("𑐟𑐳𑑂𑐎𑐸𑐮𑐩𑐫𑑂 𑐏𑑃𑐮𑑂𑐴𑐵𑐧𑐮𑑂𑐴𑐵")
* *De re publica* 𑐡𑐾 𑐬𑐾 𑐥𑐧𑑂𑐮𑐶𑐎𑐵 ("𑐐𑐞𑐟𑐣𑑂𑐟𑑂𑐬𑐫𑑂"), 𑐥𑑂𑐮𑐾𑐟𑑀𑐫𑐵 𑐬𑐶𑐥𑐮𑑂𑐧𑐶𑐎𑐫𑑂 𑐁𑐢𑐵𑐬𑐶𑐟
* *De legibus* 𑐡𑐾 𑐮𑐾𑐖𑐶𑐧𑐳 ("𑐎𑐵𑐣𑐹𑐣𑐫𑑂")

## 𑐳𑑂𑐰𑐫𑐵𑐡𑐶𑐳𑑃
* 𑐬𑑀𑐩𑐣 𑐳𑐵𑐩𑑂𑐬𑐵𑐖𑑂𑐫

पुचः:𑐂𑐟𑐶𑐴𑐵𑐳
पुचः:𑐥𑑂𑐬𑐵𑐔𑐷𑐣 𑐂𑐟𑐶𑐴𑐵𑐳
पुचः:𑐬𑑀𑐩𑐣 𑐳𑐵𑐩𑑂𑐬𑐵𑐖𑑂𑐫